वाराणसी। भारी दुर्व्यवस्था के बीच रविवार को निकाय चुनाव के लिए नामांकन प्रक्रिया शुरू हुई। पहले दिन किसी भी नामांकन स्थल पर एक भी प्रत्याशी ने परचा नहीं भरा। नगर पालिका परिषद रामनगर और नगर पंचायत गंगापुर के अध्यक्ष पद के चुनाव के लिए नगरीय निकाय कार्यालय से नामांकन स्थल तहसील सदर में फार्म ही नहीं भेजा गया। हालांकि इन निकायों के वार्ड पार्षदों के फार्म उपलब्ध थे। नगर निगम के वार्ड पार्षदों के चुनाव के बाबत बनाए गए पांच नामांकन स्थलों पर कई निर्वाचन अधिकारी पहुंचे ही नहीं। कुछ स्थानों पर वार्ड पार्षद के चुनाव के लिए फार्म भी उपलब्ध नहीं थे। इसके चलते कई लोगों को फार्म के बगैर ही लौटना पड़ा। अव्यवस्था का आलम यह था कि शाम तक कोई भी अधिकारी यह नहीं बता सका कि जिले में कितने फार्म बिके। निकाय चुनाव को देखते हुए नौ जुलाई तक शहर में धारा 144 लागू कर दी गई है।